A BIZOTTSÁG 1215/2005/EK RENDELETE
(2005. július 28.)
a Magyarország Európai Unióhoz való csatlakozása következtében a borágazatban alkalmazandó átmeneti intézkedések megállapításáról szóló 1990/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A borpiac közös szervezéséről szóló, 1999. május 17-i 1493/1999/EK tanácsi rendelet (1) 27. cikkének (3) bekezdése előírja, hogy bármely olyan természetes vagy jogi személy vagy személyek csoportja, aki, illetve amely bort készített, köteles az ebből a borkészítésből származó összes mellékterméket lepárlásra leadni.
(2)
A piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló, 2000. július 25-i 1623/2000/EK bizottsági rendelet (2) előírja a kötelező lepárlás alkalmazásának szabályait, továbbá 49. cikkében esetenként megengedi az ettől való eltérést.
(3)
Magyarország meghozta a kötelező lepárlás teljesítéséhez szükséges intézkedéseket, de a borkészítés melléktermékeinek feldolgozására alkalmas új szeszfőzdék létesítése elhúzódik. Következésképpen a 2004-2005. borászati év melléktermékeit részben a 2005-2006. évben fogják lepárolni. Azonban jelenleg nincs elegendő kapacitás arra, hogy egyszerre lepárolják két borászati év melléktermékeinek összességét.
(4)
Az 1990/2004/EK bizottsági rendelet (3) engedélyezte Magyarországnak, hogy a termelők bizonyos kategóriáit a 2004-2005. borászati évre kizárja a borkészítés melléktermékeinek lepárlására kötelezettek közül. A fent leírt tényállás fényében indokolt ezt az engedélyt a 2005-2006. borászati évre meghosszabbítani.
(5)
Az 1990/2004/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1990/2004/EK rendelet 1. cikkében az „a 2004/2005-ös évre” szövegrész helyébe az „a 2004/2005. és a 2005/2006. borászati évre” szövegrész lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 28-án.